Document ID: 32005R0919

32005R0919
L 156/1
SLUŽBENI LIST EUROPSKE UNIJE
13.06.2005.
UREDBA VIJEĆA (EZ) br. 919/2005
od 13. lipnja 2005.
o izmjeni Uredbe (EZ) br. 827/2004 o zabrani uvoza atlantskog velikookog tunja iz Kambodže, Ekvatorske Gvineje i Sijera Leonea, te stavljanju izvan snage Uredbe (EZ) br. 826/2004 o zabrani uvoza plavoperajnog tunja iz Ekvatorske Gvineje i Sijera Leonea i Uredbe (EZ) br. 828/2004 o zabrani uvoza igluna iz Sijera Leonea
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133.,
uzimajući u obzir prijedlog Komisije,
budući da:
(1)
Zajednica je od 14. studenoga 1997., nakon donošenja Odluke Vijeća 86/238/EEZ (1), ugovorna stranka Međunarodne konvencije o očuvanju atlantskog tunja koja je potpisana u Rio de Janeiru 14. svibnja 1966. i koja je izmijenjena Protokolom koji se nalazi u prilogu Završnom aktu konferencije opunomoćenika država članica Konvencije potpisane u Parizu 10. srpnja 1984. („Konvencija ICCAT”).
(2)
Konvencija ICCAT utvrđuje okvir za regionalnu suradnju u očuvanju i gospodarenju tunjem i vrstama sličnim tunju u Atlantskom oceanu i okolnim morima putem uspostavljanja Međunarodne komisije za očuvanje atlantskog tunja (ICCAT) i mjerama za očuvanje i gospodarenje koje su postale obvezujuće za ugovorne stranke.
(3)
1998. ICCAT je donio Rezoluciju 98-18 o neprijavljenim i nereguliranim ulovima tunja većim ribolovnim plovilima s parangalima na području Konvencije. Tom se Rezolucijom uspostavljaju postupci za otkrivanje zemalja čija su plovila lovila tunj i vrste slične tunju na način koji smanjuje učinkovitost ICCAT-ovih mjera za očuvanje i gospodarenje. Rezolucija također određuje mjere koje se trebaju poduzeti, uključujući i nediskriminirajuće mjere ograničavanja trgovine, ako je to potrebno, kako bi se spriječila takva ribolovna praksa plovila tih zemalja.
(4)
Od donošenja Rezolucije 98-18, ICCAT je ustanovio da su Bolivija, Kambodža, Ekvatorska Gvineja, Gruzija i Sijera Leone države čija plovila love atlantskog velikookog tunja (Thunnus obesus) na način koji smanjuje učinkovitost mjera za očuvanje i gospodarenje, podupirući svoje nalaze podacima vezanim uz ulov, trgovinu i aktivnosti plovila.
(5)
ICCAT je također ustanovio da su Ekvatorska Gvineja i Sijera Leone države čija plovila love atlantski plavoperajni tunj (Thunnus thynnus) na način koji smanjuje učinkovitost mjera te organizacije za očuvanje i gospodarenje.
(6)
ICCAT je nadalje ustanovio da je Sijera Leone država čija plovila love atlantskog igluna (Xiphias gladius) na način koji smanjuje učinkovitost mjera te organizacije za očuvanje i gospodarenje.
(7)
Uvoz atlantskog velikookog tunja podrijetlom iz Bolivije, Kambodže, Ekvatorske Gvineje, Gruzije i Sijera Leonea trenutno je zabranjen Uredbom (EZ) br. 827/2004 (2).
(8)
Uvoz atlantskog plavoperajnog tunja podrijetlom iz Ekvatorske Gvineje i Sijera Leonea trenutno je zabranjen Uredbom (EZ) br. 826/2004 (3).
(9)
Uvoz atlantskog igluna podrijetlom iz Sijera Leonea trenutno je zabranjen Uredbom (EZ) br. 828/2004 (4).
(10)
ICCAT je na 14. posebnom sastanku u 2004. priznao napore koje su učinile Kambodža, Ekvatorska Gvineja i Sijera Leone kako bi uklonile njegove dvojbe i donio preporuke za ukidanje mjera koje ograničavaju trgovinu tih triju država.
(11)
Uredbu (EZ) br. 827/2004 potrebno je sukladno tome izmijeniti.
(12)
Uredbe (EZ) br. 826/2004 i (EZ) br. 828/2004 potrebno je sukladno tome staviti izvan snage,
DONIJELO JE OVU UREDBU:
Članak 1.
Uredba (EZ) br. 827/2004 mijenja se kako slijedi:
1.
U članku 2. stavku 1. riječi „Kambodža, Ekvatorska Gvineja i Sijera Leone” brišu se.
2.
U članku 3. riječi „Bolivija, Gruzija i Sijera Leone” mijenjaju se i glase „Bolivija i Gruzija”.
Članak 2.
Uredbe (EZ) br. 826/2004 i (EZ) br. 828/2004 stavljaju se izvan snage.
Članak 3.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 13. lipnja 2005.

Labels: 3
18
6